**Să nu mă plângi**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să nu mă plângi de-oi rătăci,

Aievea, drumul către casă,

Căci codrul cel cu frunză deasă

În braţe verzi mă va primi.

Să nu mă plângi când m-or alege

Cei şapte îngeri, şi-or să vină,

Ca îmbrăcându-mă-n lumină

Să mă petreacă, după lege.

Să nu mă plângi când mă voi duce

Ca să-ţi culeg buchet de stele,

De voi mai zăbovi cu ele,

Cât să-mi vegheze somnul dulce.

Să nu mă plângi când ceru’-albastru

Se va deschide pentru mine

Şi pe un nor mă va reţine,

Să mă preschimbe într-un astru.

Să nu mă plângi de-i vede chipu-mi

Zâmbindu-ţi numai dintr-o ramă.

Plecăm cu toţi şi nu-i o dramă.

Ne-om revedea când va fi timpul…

Poezie publicată în antologia "Simbioze lirice" a editurii Anamarol, în volumul 13